寄洪與權
作者：王令
朝代：宋

paragraphs: 與權江南來，適自滿門會。
初無合我志，財以客面待。
時時相鈎探，稍稍互酬對。
根源豁披張，扄鐍失分解。
君然頷還嗟，我恐敬若戴。
相逢時既多，相待兩交快。
予初請子交，子曰何可外。
中又謝不德，卒曰吾而愛。
既而苐以年，子合我兄拜。
揚雖士云多，往往事冠带。
中間滿夫子，崛出百萬最。
更以子從之，而吾米則稗。
朋從偶許攀，會合日與在。
春晨巧誇招，月夕因論話。
書狂逸飛蛇，棋毒甚含蠆。
相謀務奇勝，聚口笑拙敗。
貪驩不知歲，冬律忽移再。
余饑奔先西，餓色面留菜。
子待去亦恨，書以問我奈。
别來君何如，思子我心痗。
朋分無舊歡，世險有新態。
髙言足瑕疵，俗學牽細碎。
貧知身貴重，病覺學力怠。
壯心已無多，况去日有退。
豫期後相見，頑陋徒老大。
好勤寄余書，思子百憂萃。